b'\n_START_ARTICLE_\nPanama lipp\n_START_PARAGRAPH_\nPanama lipp on Panama ametlik lipp._NEWLINE_Plagu on jagatud neljaks v\xc3\xb5rdseks v\xc3\xa4ljaks, vardapoolne \xc3\xbclemine v\xc3\xa4li on valge, ning sellel on sinine viisnurkne t\xc3\xa4ht, alumine v\xc3\xa4li on sinine. Lehvipoolne \xc3\xbclemine v\xc3\xa4li on punane, alumine aga valge ja sellel punane viisnurkne t\xc3\xa4ht. Lipu ametlikud proportsioonid on 2:3, kuid kasutatakse ka 1:2._NEWLINE_Sinine (PMS 300C) ja punane (PMS 186C) on Panama suurimate v\xc3\xb5imuparteide, konservatiivide ja liberaalide v\xc3\xa4rvid. Valge t\xc3\xa4histab nende kahe partei koosmeelt, aga ka rahu. Sinine s\xc3\xbcmboliseerib Atlandi ookeani, rahva ausust ja puhtust, punane aga Vaikset ookeani, rahvast kaitsvaid seadusi ja v\xc3\xb5imu. T\xc3\xa4hed kujutavad Panama kanali kummaski otsas asuvaid linnu, Panam\xc3\xa1d ja Col\xc3\xb3ni.\n_START_SECTION_\nAjalugu\n_START_PARAGRAPH_\nEsialgsel lipul, mida kasutati 3. novembrist kuni 20. detsembrini 1903, olid v\xc3\xa4rvid teises j\xc3\xa4rjekorras, nimelt vardapoolsetel v\xc3\xa4ljadel oli \xc3\xbclemine v\xc3\xa4li sinine ja alumisel valgel v\xc3\xa4ljal sinine viisnurkne t\xc3\xa4ht, lehvi pool aga alumine v\xc3\xa4li punane ja \xc3\xbclemisel valgel punane viisnurk._NEWLINE_Uus riigi- ja rahvuslipp lehvis esmakordselt 20. detsembril 1903. Selle valmistasid Amador Guerrero ja tema naine Maria Ossa de Amador.'